Partit de la Nacion Occitana

vinheta|Logo oficial del partit.

Lo **Partit de la Nacion Occitana** o **PNO** es un movement politic occitan, de tendéncia independentista, fondat a Niça en 1959 per Francés Fontan. Se disiá fins en 2004 **Partit Nacionalista Occitan**.

Los presidents successius del PNO son estats Francés Fontan (de 1959 a 1979), Jaume Ressaire (de 1979 a 2009) e Felip Bonet (2009-2011). Dempuèi la demission d'aqueste, la presidéncia es venguda collegiala entre Pèire Barral, Gèli Grande (defuntat en 2022) e Joan-Pèire Alari.. Al mes de novembre de 2025, Felip Bonnet es tornamai elegit president del partit. 

Lo **PNO** publica dempuèi 1971 una revista trimestrala, *Lo Lugarn*.

## Eleccions
#### Presidencialas de 1974 ([[França]])
En 1974, lo **Partit Nacionalista Occitan** sosten la candidatura del federalista Guy Héraud vist qu'es l'un dels pensaires de l'etnisme ambe Francés Fontan.

#### Municipalas de 1978 ([[Itàlia]])
En 1978, jos l'etiqueta **MAO** per « Movimento Autonomista Occitano » (Movement Autonomista Occitan), lo **Partit Nacionalista Occitan** obten una capitada electorala a Fraisse, un vilatge de las valadas occitanas del Piemont.

#### Legislativas de 1986
A las eleccions legislativas a la proporcionala de 1986, lo **Partit Nacionalista Occitan** se presentèt ambe son president Jaume Ressaire coma cap de lista dins lo departament de Gard, pasmens sens succès.

#### Regionalas e europèas de 2004 ([[França]])
En 2004, lo **Partit de la nacion occitana** a fach aliança ambe d'autras formacions occitanistas (País Nòstre, Movement Regionalista Lengadocian) e de catalanistas a las eleccions regionalas en Lengadòc-Rosselhon sus la lista « Les Régionalistes » menada per Christian Lacour, lista qu'a obtengut al mes de març 1,27 % de las voses. Christian Lacour foguèt tornamai lo cap de lista « Les régionalistes : Occitanie, Catalogne, Euskadi » aquesta meteissa annada de 2004 (12 e 13 de junh) a las eleccions europèas dins la circonscripcion Sud-Oèst de França.

#### Legislativas de 2007
A las eleccions legislativas 2007 en França, lo **PNO** presenta entre autras la candidatura de Felip Bonnet  dins la 8na circonscripcion *[[Comenge]]-[[Savés]]* de Nauta Garona, la de Jaume Ressaire dins la 3na de Gard, la de Nathalie Vieillefon dins la 4na de Gard.

#### Cantonalas de 2011
En 2011, lo **PNO** presentèt un candidat a las eleccions cantonalas de 2011 dins lo canton de Preishàs, dins Agenés.

#### Municipalas de 2014
Lo **Partit de la nacion occitana** a participat activament al movement Bastir! pendent las eleccions municipalas de 2014 en França. Jos aquela etiqueta, lo **PNO** a obtengut dos conselhièrs municipals, un a Luceram en Provença, e Felip Bonnet a Marinhac dins lo Comenge.

#### Europèas de 2014
Còp-sec après las eleccions municipalas en França, lo **PNO** monta una lista simbolica « Occitània, per una Euròpa dels pòbles » a las eleccions europèas del 25 de mai de 2014.

#### Cantonalas (departamentalas) de 2015
Encara dins l'encastre del movement Bastir!, e en aliança ambe d'ecologistas, lo **PNO** a presentat de candidats a las eleccions departamentalas de 2015 dins 6 cantons del Gers jos l'etiqueta « Libres et Indépendants pour le Gers » (LIG, *Liures e Independents pel Gers*).

#### Regionalas de 2015
Al mes de decembre de 2015, lo **PNO** participa a la lista « Le Bien Commun » menada pel deputat ecologista Christophe Cavard.

#### Legislativas de 2017
En 2017, lo **PNO** presenta pas qu'una sola candidatura a las eleccions legislativas, un còp de mai dins la 8na circonscripcion *[[Comenge]]-[[Savés]]* de Nauta Garona, e aqueste còp, una candidatura comuna ambe Bastir Occitània.

#### Municipalas de 2020
Lo **PNO** a tanben agut qualques aderents candidats dins l'encastre del front occitanista Occitània País Nòstre a las eleccions municipalas de 2020 en França.

#### Regionalas de 2021
En 2021, lo **PNO** participa en Occitània Centrala a la lista « Bastir Occitanie 2021 » menada per Joan-Luc Davezac, una lista d'aliança d'Occitània País Nòstre ambe en particular Resistim, lo partit de Joan de Lassala.

#### Legislativas de 2022 e de 2024
A las eleccions legislativas de 2022 en França, lo **PNO** s'èra contentat de sosténguer las candidaturas de Bastir Occitània (11 en Occitània centrala, e una de la diaspora occitana a París), e tres candidaturas de Resistim, lo partit de Joan de Lassala (sus las 5na e 6na circonscripcions de Nauta Garona, e la de Gérard Lenfant dins la segonda circonscripcion d'Aude). 

Per contra, en 2024, lo **PNO** presenta oficialament tres candidaturas a las eleccions legislativas, doas comunas ambe Bastir Occitània (primièra circonscripcion d'Òlt e Garona e 8na circonscripcion *[[Comenge]]-[[Savés]]* de Nauta Garona), e una sostenguda per Joan de Lassala sus la 5na circonscripcion de Nauta Garona.

## Ligams extèrnes
* Site oficiau dau PNO.

## Vejatz tanben
* Francés Fontan
* Benjamin Vautier
* Movement Regionalista Lengadocian
* Bastir!

## Referéncias